Document ID: 32006R0080

KOMISIJOS REGLAMENTAS (EB) Nr. 80/2006
2006 m. sausio 18 d.
dėl nuolatinio konkurso Vokietijos intervencinės agentūros saugomiems rugiams perparduoti Bendrijos rinkoje paskelbimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
1993 m. liepos 28 d. Komisijos reglamente (EEB) Nr. 2131/93, nustatančiame intervencinių agentūrų turimų grūdų pardavimo tvarką ir sąlygas (2), yra numatyta, kad intervencinių agentūrų turimi grūdai turi būti parduodami konkurso tvarka ir nustatant rinkos netrikdančią kainą.
(2)
Tačiau kadangi rugiams intervencinės priemonės nebetaikomos nuo 2004-2005 prekybos metų, atsargų perpardavimo atveju jiems nebereikia nustatyti konkrečios paskirties vietos reikalavimo, kuriuo siekiama išvengti, kad tokie produktai nebūtų pakartotinai pateikiami intervencijai, ir kadangi dabar nebetaikoma jokia intervencinė kaina, nebūtų reikalaujama su intervencine kaina susietos kainos, laikantis Reglamento (EEB) Nr. 2131/93 5 straipsnio 1 dalies.
(3)
Vokietija turi dideles intervencines rugių atsargas, kurias reikėtų panaudoti.
(4)
Atsižvelgiant į didelę paklausą vidaus rinkoje ir padėtį joje, reikėtų Vokietijos intervencinės agentūros turimas grūdų atsargas pateikti į vidaus rinką.
(5)
Siekiant atsižvelgti į padėtį Bendrijos rinkoje, reikėtų numatyti, kad šiam konkursui vadovautų Komisija. Be to, pasiūlymams, kuriuose siūloma mažiausia pardavimo kaina, turi būti numatytas paskirstymo koeficientas.
(6)
Atsižvelgiant į atitinkamus finansinius interesus, reikėtų nustatyti pakankamą iš konkursų dalyvių reikalautinų garantijų sumą ir taip nukrypti nuo Reglamento (EEB) Nr. 2131/93 13 straipsnio 4 dalies.
(7)
Taip pat svarbu, kad Vokietijos intervencinės agentūros Komisijai pateikiamame pranešime būtų išsaugotas konkurso dalyvių anonimiškumas.
(8)
Siekiant modernizuoti administravimą, Komisijai pateiktiną informaciją reikėtų siųsti elektroniniu paštu.
(9)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Vokietijos intervencinė agentūra skelbia nuolatinį konkursą jos turimų 50 000 tonų rugių pardavimui Bendrijos vidaus rinkoje.
2 straipsnis
1 straipsnyje numatytas pardavimas vykdomas laikantis Reglamento (EEB) Nr. 2131/93.
Tačiau, nukrypstant nuo:
a)
pirmiau minėto reglamento 13 straipsnio 1 dalies, pasiūlymai teikiami, atsižvelgiant į faktinę partijos, dėl kurios teikiamas pasiūlymas, kokybę;
b)
pirmiau minėto reglamento 5 straipsnyje mažiausia pardavimo kaina nustatoma tokia, kad grūdų rinka nebūtų sutrikdyta.
3 straipsnis
Nukrypstant nuo Reglamento (EEB) Nr. 2131/93 13 straipsnio 4 dalies antros pastraipos nuostatų, nustatytas pasiūlymo užstatas yra 10 EUR už toną.
4 straipsnis
1. Pirmojo dalinio konkurso galutinis pasiūlymų pateikimo terminas baigiasi 2006 m. sausio 25 d. 15 valandą (Briuselio laiku).
Vėlesnių dalinių konkursų galutinis pasiūlymų pateikimo terminas baigiasi kiekvienos savaitės trečiadienį 15 valandą (Briuselio laiku), išskyrus 2006 m. balandžio 12 d., 2006 m. gegužės 24 d., t. y. tomis savaitėmis konkursas vykdomas nebus.
Paskutinio dalinio konkurso galutinis pasiūlymų pateikimo terminas baigiasi 2006 m. birželio 28 d. 15 valandą (Briuselio laiku).
2. Pasiūlymai turi būti pateikti Vokietijos intervencinei agentūrai adresu:
Bundesanstalt für Landwirtschaft und Ernährung (BLE)
Deichmannsaue 29
D-53179 Bonn
Faks 1: (49-228) 68 45-3985
Faks 2: (49-228) 68 45-3276.
5 straipsnis
Vokietijos intervencinė agentūra per dvi valandas nuo paraiškų pateikimo termino pabaigos praneša Komisijai apie gautus pasiūlymus. Pranešimas turi būti siunčiamas elektroniniu būdu naudojant priede pateikiamą formą.
6 straipsnis
Reglamento (EB) Nr. 1784/2003 25 straipsnio 2 dalyje nustatyta tvarka Komisija nustato mažiausią pardavimo kainą arba nusprendžia konkurso laimėtojo neskirti. Jeigu pasiūlymai yra pateikti tai pačiai partijai ir juose nurodytas kiekis viršija bendrą turimą kiekį, kiekvienai partijai gali būti nustatyta skirtinga kaina.
Kai konkurso dalyviai siūlo mažiausią pardavimo kainą, Komisija gali nustatyti siūlomų kiekių paskirstymo koeficientą.
7 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 18 d.

Labels: 3
18
17